பல ஆண்டுகள் சிறையில் இருந்தவர்களை நிரபராதிகள் என்று விடுவிக்கும் நீதிமன்றங்களும், அவர்களுக்கு நஷ்ட ஈடு வழங்கவோ, தவறாக புலனாய்வு செய்து அப்பாவிகளை கைது செய்த காவல்துறை அதிகாரிகள் மீது துறை நடவடிக்கை எடுக்கவோ பரிந்துரை செய்வதில்லை என்பதும் வேதனையான உண்மை. பாராளுமன்றத் தாக்குதல் வழக்கை விசாரித்த உச்சநீதிமன்றம், போதுமான சாட்சியங்கள் ஆதாரங்கள் இல்லாமல் மரணதண்டனை விதிக்கப்பட்ட அப்சல் குருவின் மரண தண்டனையை உறுதி செய்கையில், இப்படிப்பட்ட குற்றத்தை செய்த ஒருவருக்கு மரண தண்டனை விதித்தால்தான் இந்த தேசத்தின் மனசாட்சி திருப்தியுறும் என்று தீர்ப்பிலேயே சொல்லும் நிலையில்தான் நீதிமன்றங்கள் இருக்கின்றன.